“የመንግስት ከፍተኛ የልኡካን ቡድን በአፋጣኝ ወደ ሳውዲ ሊንቀሳቀስ ነው” የውጭ ጉዳይ ሚኒስቴር
አዲስ አበባ፤ ህዳር 3/2006 (ዋኢማ) – በሳውዲ አረቢያ የስራና የመኖሪያ ፈቃድ የሌላቸውን ኢትዮጵያውያን ወደ ሀገር ቤት የመመለሱን ስራ ለማጠናከር የመንግስት ከፍተኛ የልኡካን ቡድን አባላት በአፋጣኝ ወደ ሳውዲ አረቢያ ለመንቀሳቀስ መዘጋጀታቸውን የውጭ ጉዳይ ሚኒስቴር አስታወቀ።የሚኒስቴሩ ቃል አቀባይ አምባሳደር ዲና ሙፍቲ ለኢዜአ በሰጡት ቃል የልኡካን ቡድኑ የውጭ ጉዳይ ሚኒስቴር ከፍተኛ ዲፕሎማቶችንና ሌሎች ባለሙያዎችን በአባልነት ያካተተ ነው።የልኡካን ቡድኑ ከሳውዲ አረቢያ ከፍተኛ ባለስልጣናት ጋር በጉዳዩ ላይ ምክክር እንደሚያደርግና ኢትዮጵያውያኑ ወደ አገራቸው የመመለሱ ጥረት ስኬታማ እንዲሆንም አስፈላጊውን ድጋፍ ይሰጣል።እንደ ኢሬቴድ ዘገባ አምባሳደር ዲና እንዳሉት በአሁኑ ወቅት በሳውዲ አረቢያ የሚገኘው የኢትዮጵያ ኤምባሲ ዲፕሎማቶችና አምባሳደሩ ጭምር ወደ አገራችው ለመመለስ ፍላጎት ያላቸውን ዜጎች በመመዝገብ ላይ ይገኛሉ።